Na temelju članka 70. stavka 2. Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 16/12, 86/12, 94/13, 152/14, 07/17, 68/18, 98/19), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN 132/13), članka 43. Zakona o zaštiti na radu (NN 71/14, 118/14, 154/14) i odredbi Opće uredbe o zaštiti podataka (EU) 2016/679 te Zakona o provedbi Opće uredbe o zaštiti podataka (NN 42/18), a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor Osnovne škole Ante Anđelinović, Sućuraj je, na sjednici održanoj dana 19. prosinca 2019. godine pod točkom 2. dnevnog reda donio

**PRAVILNIK O VIDEO NADZORU**

**Članak 1.**

1. Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora.
2. Osnovna škola Ante Anđelinović, Sućuraj (u daljnjem tekstu: Škola) koristi sustav video nadzora u školi na adresi Trg Park 5. Sućuraj, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe i stavka 1. ovog članka.
4. U svrhu iz stavka 1. ovoga članka u obuhvatu sustava video nadzora je prostor koji se nalazi neposredno oko Škole, tj. ulaz u školu i školsko igralište. Video nadzorom nisu pokriveni unutarnji prostori škole.
5. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
6. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podatci prikupljeni korištenjem sustava video nadzora nalaze se na snimaču koji se nalazi u uredu ravnateljice.
2. Pristup podatcima, odnosno uvid u sadržaj nastao korištenjem sustava video nadzora, ima ravnateljica.
3. Pristup podatcima, odnosno uvid u sadržaj nastao korištenjem sustava video nadzora, moguć je isključivo preko monitora koji se nalazi u uredu ravnateljice.
4. Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 3.**

1. Podatci prikupljeni korištenjem sustava video nadzora čuvaju se najduže 6 mjeseci, a nakon proteka tog vremena podatci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja ravnateljica može u svakom pojedinačnom slučaju odlučiti da se podatci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1. Ravnateljica Škole dužna je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.
2. Ravnateljica, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu s danom objave na oglasnoj ploči i internetskim stranicama Škole.

Ovaj Pravilnik objavljen je na oglasnoj ploči i internetskim stranicama Škole dana 19. prosinca 2019. godine.

KLASA: 003-05/19-01/01

URBROJ: 2128-28-01-19-12

Sućuraj, 19. prosinca 2019. godine

PREDSJEDNIK ŠKOLSKOG ODBORA:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Stipe Vuljan, prof.

RAVNATELJICA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 Tina Mihaljević, prof.